Orangerie-museet
Orangerie-museet, Musée de l'Orangerie, museum i Paris, indrettet i en tidl. orangeri-bygning i Tuileri-haven, opført 1852. Museet blev første gang åbnet i 1927 som ramme om bl.a. de monumentale åkandebilleder, Nymphéas, som Claude Monet havde arbejdet på siden 1914 og havde skænket den franske stat i 1918. Museet kom også til at huse kunsthandleren Paul Guillaumes (1891-1934) og arkitekten Jean Walters (1883-1957) betydelige samlinger af moderne kunst, erhvervet 1959, 1963 og 1977. Efter gentagne ombygninger, der bl.a. berøvede de store ovale Monet-sale deres ovenlys, genåbnede museet i 2006.

Museets hjemmeside
